Diari Oficial de la Generalitat Valenciana


Sumari del DOGV 6235, del 29-03-2010 (2010/3373)

Convocatòria de concurs oposició per a la provisió de nou places d'uixers (torn lliure i de discapacitat).
----------------------------------------------------------------------------------------------------------

### Dades del document

Número de DOGV
:   6235

Data del DOGV
:   29-03-2010

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2010/3373


Data del document
:   11-03-2010

Organisme emissor
:   Corts Valencianes

Tipus de document
:   Anunci

Anàlisi jurídica

 Descriptors 

:   * concurs administratiu

Convocatòria de concurs oposició per a la provisió de nou places d'uixers (torn lliure i de discapacitat). [2010/3373]
De conformitat amb el que hi ha establert a l'oferta pública d'ocupació per a l'any 2007, aprovada per la Mesa de Les Corts de 19 de desembre de 2006 (Butlletí Oficial de Les Corts número 258, de data 5 de febrer de 2007), i a fi d'atendre les necessitats de personal de la institució, en exercici de les competències que li atorga l'article 34.1 quart del Reglament de la Cambra i els articles 1, 24 i 31 dels Estatuts de Govern i Règim Interior de les Corts Valencianes, a proposta de la Presidència, la Mesa de les Corts Valencianes, en la sessió realitzada el dia 11 de març de 2010, ha acordat convocar un concurs oposició per a la provisió de 9 places d'uixers de Les Corts, que es regirà per les bases següents:
Primera. Objecte de la convocatòria i normes generals
És objecte de la present convocatòria la selecció de personal, mitjançant el sistema de concurs oposició, per a la provisió de nou places d'uixers, vacants en la plantilla de Les Corts, del grup E.
El nombre de places convocades es podrà ampliar, per acord de la Mesa de Les Corts, en el cas que es produesquen vacants noves en les places entre la data de convocatòria i la d'inici de les proves.
Del total de places convocades se'n reservarà una per a ser coberta per persones amb discapacitat de grau igual o superior al 33%, sempre que reunesquen els requisits de la present convocatòria, superen les proves selectivas i, en el seu moment, acrediten el grau indicat de discapacitat i la compatibilitat amb l'exercici de les tasques i les funcions corresponents.
En el cas que algun dels aspirants amb discapacitat que s'haguera presentat per la quota de reserva superara els exercicis i no obtinguera plaça en la quota esmentada, i la seua puntuació fóra superior a l'obtinguda per altres aspirants del sistema d'accés lliure, aquest serà inclòs pel seu ordre de puntuació en el sistema d'accés lliure.
Les places corresponents a aquesta quota que no es cobresquen incrementaran el torn lliure.
La convocatòria es regirà pel que hi ha disposat en les presents bases, i, per al que no hi és previst, s'aplicaran els Estatuts de govern i règim interior de Les Corts i les normes que s'estableixen en la disposició addicional primera.1 dels Estatuts esmentats.
A l'efecte del que disposa l'article 59.5.b de la Llei 30/1992, de 26 de novembre, de Règim Jurídic de les Administracions Públiques i del procediment administratiu comú, es considerarà efectuada la notificació oportuna a les persones interessades mitjançant la publicació als taulers d'anuncis, els butlletins oficials que s'estableixen en aquesta convocatòria i en la pàgina web de Les Corts .
Les persones que obtinguen les places que constitueixen l'objecte de la present convocatòria no podran compatibilitzar-les amb l'exercici d'un segon lloc de treball, càrrec o activitat en el sector públic, ni tampoc amb activitats de caràcter privat, excepte els supòsits d'excepció que s'estableixen en les disposicions vigents en matèria d'incompatibilitats.
Segona. Requisits dels aspirants
1. Condicions generals
Per a ser admès a les proves selectives serà necessari, d'acord amb el que hi ha disposat a l'article 30 dels Estatuts de govern i règim interior de Les Corts, reunir els requisits següents:
a) Tenir nacionalitat espanyola o ser nacional d'un estat membre de la Unió Europea o nacional d'aquells estats a què, en virtut de tractats internacionals signats per la Unió Europea i ratificats per Espanya, s'aplique la lliure circulació de treballadors en els termes en què aquesta es trobe definida en el Tractat constitutiu de la Unió Europea.
També podran participar el cònjuge, els seus descendents i els descendents del cònjuge dels espanyols i dels nacionals d'altres estats membres de la Unió Europea, sempre que no estiguen separats de dret, siguen menors de 21 anys o majors d'aquesta edat que visquen a costa seu.
b) Tenir complits 16 anys d'edat i no excedir, si escau, de l'edat màxima de jubilació forçosa.
c) Estar en possessió del títol de Certificat d'Escolaritat o equivalent o complides les condicions per a obtenir-lo abans de l'acabament del termini de presentació de sol·licituds. En el cas de titulacions obtingudes a l'estranger, caldrà posseir la documentació que n'acredite l'homologació.
d) No trobar-se inhabilitat per a l'exercici de la funció pública per sentència ferma.
e) No haver estat separat del servei públic mitjançant cap expedient disciplinari.
Els aspirants la nacionalitat dels quals no siga l'espanyola hauran d'acreditar, igualment, no estar sotmesos a cap sanció disciplinària o condemna penal que impedesca, en el seu Estat, l'accés a la funció pública.
f) Posseir la capacitat funcional necessària per a l'exercici de les funcions que es deriven del lloc que s'ha d'exercir.
g) Complir els requisits que s'estableixen en la present convocatòria.
2. Els candidats i les candidates hauran de reunir aquests requisits en la data en què acabe el termini de presentació de les sol·licituds i mantenir-los durant tot el procés selectiu, fins al moment de la presa de possessió.
Tercera. Adaptacions per a realitzar les proves
El tribunal resoldrà, per a les persones discapacitades que així ho sol·liciten, sobre l'aplicació de les mesures d'adaptació sol·licitades per a la realització de les proves, i demanarà, si ho estima procedent, els dictàmens tècnics que siguen necessaris. A l'efecte, les persones interessades hauran de formular la petició corresponent en la sol·licitud de participació en el present procediment selectiu. Podran sol·licitar les mesures d'adaptació que necessiten d'acord amb la classificació següent.
1. Eliminació de barreres arquitectòniques i taula adaptada a la cadira de rodes.
2. Ampliació del temps de durada de l'exercici. Hauran d'acompanyar un certificat expedit per l'òrgan oficial competent que especifique el diagnòstic i el temps (nombre de minuts) d'ampliació que sol·licita.
3. Augment de grandària dels caràcters de l'examen, per dificultat de visió.
4. Necessitat d'intèrpret, a causa de sordesa.
5. Sistema Braille d'escriptura, per a persones invidents.
6. Altres, especificant quines.
Si en el desenvolupament de les proves se suscitaren al tribunal dubtes raonables sobre la compatibilitat funcional d'un aspirant, podrà demanar el dictamen corresponent de la Comissió Mixta de Discapacitats, i en aquest cas l'aspirant podrà participar condicionalment en el procés selectiu i la resolució definitiva sobre l'admissió o l'exclusió de les proves quedarà en suspens fins a la recepció del dictamen.
Quarta. Sol·licituds
1. Drets d'examen
Els drets d'examen seran de 15 euros i s'ingressaran en Bancaixa HHK 0509 0004 66 9222725089, de la qual és titular Les Corts. El pagament de la taxa s'acreditarà mitjançant el justificant corresponent.
Les persones amb discapacitat igual o superior al 33% estan exemptes del pagament dels drets d'examen. Aquests aspirants hauran de presentar una certificació de la Conselleria de Benestar Social o dels òrgans competents d'altres administracions públiques que acredite una discapacitat igual o superior al 33%.
Així mateix estan exempts del pagament els membres de famílies nombroses de categoria especial. Els membres de famílies nombroses de categoria general gaudiran d'una bonificació del 50% de la taxa. En ambdós casos hauran d'adjuntar el títol de família nombrosa en vigor, expedit per l'òrgan competent de la Conselleria de Benestar Social o pels òrgans competents d'altres administracions públiques.
També estaran exemptes del pagament les persones que figuren com a demandants d'ocupació durant el termini, almenys, d'un mes anterior a la data de la convocatòria. Seran requisits per al gaudi de l'exempció que, en el termini de què es tracte, no hagen rebutjat una oferta d'ocupació adequada ni s'hagen negat a participar, excepte causa justificada, en accions de promoció, formació o reconversió professionals, i que, així mateix, no tinguen rendes superiors, en còmput mensual, al salari mínim interprofessional.
La certificació relativa a la condició de demandant d'ocupació, amb els requisits assenyalats, se sol·licitarà a l'oficina dels serveis públics d'ocupació. Quant a l'acreditació de les rendes es realitzarà mitjançant una declaració jurada o promesa escrita del sol·licitant. Ambdós documents hauran d'acompanyar-se a la sol·licitud.
La falta de justificació de l'abonament dels drets d'examen o de trobar-se'n exempt determinarà l'exclusió de la persona aspirant del procés selectiu.
Procedirà la devolució de les taxes per drets d'examen únicament en els supòsits i els procediments prevists en l'article 9 del Decret legislatiu 1/2005, de 25 de febrer, de la Conselleria d'Economia, Hisenda i Ocupació, pel qual s'aprova el Text Refós de la Llei de Taxes de la Generalitat.
2. Presentació de sol·licituds
Els qui vulguen prendre part en aquest concurs oposició hauran de presentar o trametre la sol·licitud (segons el model que figura en l'annex II), dirigida a la Molt Excel·lent Senyora Presidenta de Les Corts, en el Registre de la institució, carrer de la Llibertat, 5, de València, o en la forma establerta en l'article 38.4 de la Llei de Règim Jurídic de les Administracions Públiques i del Procediment Administratiu Comú, en el termini de 20 dies hàbils, comptats a partir de l'endemà de la publicació d'aquesta convocatòria en el Butlletí Oficial de Les Corts i en el Diari Oficial de la Comunitat Valenciana.
En la sol·licitud es farà declaració expressa del torn pel qual s'opta (lliure o discapacitat); serà motiu d'exclusió la presentació de sol·licituds a torns diversos, i es manifestarà de manera clara i expressa el compliment dels requisits establerts en la base segona d'aquesta convocatòria.
Els aspirants de nacionalitat espanyola acompanyaran a la sol·licitud una fotocòpia del document nacional d'identitat.
Els aspirants que no tinguen la nacionalitat espanyola i tinguen dret a participar hauran d'acompanyar a la sol·licitud, segons siga procedent, els documents següents: fotocòpia compulsada del corresponent document d'identitat o passaport i de la targeta de resident comunitari o de familiar de resident comunitari en vigor, o, si escau, de la targeta temporal de resident comunitari o de treballador comunitari en vigor. Així mateix, hauran de presentar declaració jurada o promesa d'aquest que no està separat de dret del seu cònjuge i, si escau, del fet que l'aspirant viu a costa seu o està a càrrec seu.
A la sol·licitud s'acompanyarà un currículum, que consistirà en una relació dels mèrits que s'al·leguen per a la fase de concurs, i que es realitzarà seguint l'ordre previst en el barem que figura en la base sisena 2 d'aquesta convocatòria. Únicament es valoraran els mèrits que puguen ser acreditats fins a la data de finalització del termini de presentació de sol·licituds. No es presentaran els documents acreditatius dels mèrits fins al moment assenyalat en la base sisena 2 citada.
Els aspirants que no tinguen la nacionalitat espanyola i, d'acord amb la base cinquena, estiguen exempts de la realització de la prova de castellà, hauran de presentar, juntament amb la sol·licitud, una fotocòpia compulsada del diploma superior d'espanyol com a llengua estrangera establert en el Reial Decret 826/1988, de 20 de juliol, modificat i complementat pel Reial Decret 1/1992, de 10 de gener; o del certificat d'aptitud en espanyol per a estrangers expedit per les escoles oficials d'idiomes, o una fotocòpia d'una titulació acadèmica espanyola expedida per l'òrgan oficial competent al territori espanyol.
La presentació de la sol·licitud per a participar en aquesta convocatòria suposa l'acceptació de les presents bases, sense perjudici dels recursos procedents davant la jurisdicció ordinària.
Cinquena. Admissió de candidats
Les persones aspirants queden vinculades a les dades que hagen fet constar en les sol·licituds, i únicament poden demanar-ne la modificació per mitjà d'un escrit motivat, dins del termini establert en la base quarta.
Acabat el termini de presentació de sol·licituds, per una resolució de la presidència de Les Corts s'aprovarà la relació de persones admeses i excloses, que es publicarà en el Butlletí Oficial de Les Corts i s'hi assenyalarà, conforme a l'article 71 de la Llei de Règim Jurídic de les Administracions Públiques i del Procediment Administratiu Comú, el termini de 10 dies hàbils, comptats a partir del següent al de la publicació de la relació provisional de persones admeses i excloses, per a esmenar els defectes en què haja incorregut la persona interessada o, si escau, el d'al·legacions per a les persones excloses de la llista.
En tot cas, a fi d'evitar errors i, en el supòsit de produir-se, possibilitar-ne la esmena dins del termini i en la forma escaient, els aspirants comprovaran no sols que no figuren recollits en la relació provisional de persones admeses i excloses sinó, a més, que els seus noms i dades consten correctament en les relacions d'admesos pertinents.
Acabat el dit termini, i vistes les reclamacions i esmenats els defectes, si escau, es dictarà una resolució de la Presidència de les Corts Valencianes que aprove la llista definitiva d'aspirants admesos i exclosos a la realització de les proves, tant dels que opten pel torn lliure com pel de discapacitat, la qual serà publicada en el Butlletí Oficial de Les Corts i en la pàgina web de Les Corts .
Prova de coneixement del castellà
Prova de coneixement del castellà per als aspirants que no tinguen la nacionalitat espanyola i el seu coneixement d'aquesta llengua no es deduesca del seu origen.
Amb caràcter previ a la realització de les proves de la fase d'oposició, els aspirants que no tinguen la nacionalitat espanyola hauran d'acreditar el coneixement del castellà mitjançant la realització d'una prova, en què es comprovarà que tenen un nivell adequat de comprensió i expressió oral i escrita en aquesta llengua.
El contingut d'aquesta prova s'ajustarà al que hi ha disposat en el Reial Decret 826/1988, de 20 de juliol (BOE de 29 juliol de 1988), pel qual s'estableixen diplomes acreditatius del coneixement de l'espanyol com a llengua estrangera.
La prova es qualificarà d'«apte» i «no apte», i serà necessari obtenir la valoració d'«apte» per a passar a realitzar les proves de la fase d'oposició.
El lloc i la data de realització d'aquesta prova es determinarà mitjançant una resolució de la Presidència de Les Corts, i es donarà a conèixer a les persones interessades en la mateixa resolució mitjançant la qual es faça pública la llista definitiva de persones admeses i excloses.
Queden eximides de realitzar aquesta prova les persones que estiguen en possessió del Diploma Superior d'Espanyol com a llengua estrangera establert pel Reial Decret 826/1988, de 20 de juliol, modificat i completat pel Reial Decret 1/1992, de 10 de gener, o del Certificat d'Aptitud en Espanyol per a Estrangers expedit per les escoles oficials d'idiomes, o que acrediten estar en possessió d'una titulació acadèmica espanyola expedida per l'òrgan oficial competent al territori nacional.
Sisena. Procediment de selecció
El procediment de selecció dels aspirants constarà de les fases següents, que podran realitzar-se simultàniament per als torns lliure i de discapacitat:
- Fase d'oposició.
- Fase de concurs.
1. Fase d'oposició
La fase d'oposició consistirà en la realització dels exercicis que s'indiquen a continuació, dels quals el primer i el segon tindran caràcter obligatori i eliminatori, i el tercer serà voluntari i no eliminatori.
Primer exercici: Serà de caràcter teòric i consistirà a contestar per escrit a un qüestionari de 70 preguntes, sobre les matèries recollides en l'annex I, amb quatre respostes alternatives de les quals només una d'elles serà la correcta. El temps de realització de l'examen serà determinat prèviament pel tribunal i en cap cas serà inferior a 50 segons per pregunta.
Aquest exercici es qualificarà de 0 a 10 punts, i serà necessari obtenir un mínim de 6 punts per superar-lo.El nivell de coneixements mínims exigits per a assolir els 6 punts en l'exercici serà contestar el 60% de respostes correctes netes. Les contestacions errònies es valoraran negativament amb una penalització equivalent a un terç del valor de cada contestació correcta i les contestacions en blanc ni puntuen ni penalitzen.
La fórmula de correcció serà:
Respostes correctes netes = nombre d'encerts - (nombre d'errors/3)
Establertes les respostes correctes netes, es convertiran en puntuacions finals mitjançant una distribució proporcional.
Segon exercici: Consistirà a contestar per escrit un supòsit teoricopràctic relacionat amb el temari que s'inclou en l'annex I i amb les funcions pròpies del lloc de treball d'uixer, referenciades en l'annex I de la Relació de Llocs de Treball de Les Corts, aprovada per acord de la Mesa de Les Corts de 30 de novembre de 1998, publicat en el Butlletí Oficial de Les Corts número 300, de 30 de desembre de 1998, i que són les següents:
Funcions:
En l'àmbit de les competències atribuïdes a aquest servei, correspon, d'acord amb la titulació exigida per a l'accés al lloc, la realització de les funcions següents:
- Atenció al públic en general
- Assistència a diputats, grups parlamentaris, òrgans i serveis de la Cambra
- Recollida i transport de documents i material administratiu a l'interior o l'exterior de la seu de Les Corts
- Utilització de màquines fotocopiadores o similars
- Control d'entrada, recepció de visites i anotació en el llibre que en cada cas corresponga
- Supervisió i condicionament de les dependències parlamentàries
- Col·laboració eventual en l'atenció de la centraleta telefònica
A més, correspon la realització, d'acord amb les instruccions donades pel cap de Majordomia, seguint un ordre correlatiu entre tots els uixers i uixeres del serveis, de les funcions següents relacionades amb l'activitat parlamentària:
- Assistència i suport a les sessions del Ple, comissions, Diputació Permanent, les reunions de la Mesa i la Junta de Síndics, i qualsevol altre òrgan de la Cambra
- Assistència i suport a actes protocol·laris o institucionals.
Es valoraran tant els coneixements teòrics del candidat com les aptituds per a la solució de les qüestions plantejades, tenint com marc normatiu de referència l'Estatut d'Autonomia de la Comunitat Valenciana, el Reglament de Les Corts, els Estatuts de govern i règim interior de Les Corts, l'Estatut del personal de Les Corts i el Decret del govern valencià pel qual es regula el règim de precedències en l'àmbit de la Comunitat Valenciana.
L'exercici haurà d'escriure's de tal manera que permeta la lectura per qualsevol membre del tribunal, evitant la utilització d'abreviatures o signes no usuals en el llenguatge escrit.
El temps màxim per a la realització d'aquest exercici serà d'una hora.
Aquest exercici es qualificarà de 0 a 10 punts, i serà necessari obtenir un mínim de 5 punts per superar-lo.
Tercer exercici: consistirà en la traducció del castellà al valencià d'un text proposat pel tribunal, durant un temps màxim de 30 minuts. Aquest exercici tindrà caràcter voluntari no eliminatori.
Aquest últim exercici es qualificarà de 0 a 5 punts.
Al final dels exercicis primer i segon es farà pública una relació de les persones aspirants aprovades, amb l'expressió de la puntuació aconseguida.
Al final del tercer exercici es farà pública una relació de les persones aspirants en què conste la puntuació obtinguda.
Si alguna de les aspirants no poguera completar el procés selectiu a causa d'embaràs de risc o part, acreditat degudament, la seua situació quedarà condicionada a la finalització del procés i a la superació de les fases que hagen quedat ajornades, que no podran demorar-se de manera que es menyscabe el dret de la resta dels aspirants, i s'haurà de realitzar-se abans de la publicació de la llista d'aspirants que han superat el procés selectiu. La resolució del procés haurà d'ajustar-se a temps raonables, la qual cosa haurà de ser valorada pel tribunal.
Qualificació de la fase d'oposició: es determinarà per la suma aritmètica de les qualificacions obtingudes en cadascun dels exercicis esmentats. A continuació es configurarà una llista per cada torn, ordenada per puntuació de major a menor, que contindrà tots els aspirants que han superat els exercicis de la fase d'oposició, d'acord amb els criteris establerts en les bases d'aquesta convocatòria.
Desenvolupament dels exercicis:
La resolució de la Presidència de Les Corts que eleve a definitives les llistes de persones admeses i excloses, tant de les que opten pel torn lliure com pel de discapacitat, indicarà la data, el lloc i l'hora de la prova de castellà, si escau, i també de començament del primer exercici, que s'anunciarà al tauler d'anuncis de Les Corts i a la pàgina web ; així mateix, es publicarà en el Butlletí Oficial de Les Corts amb una antelació no inferior a quinze dies hàbils. En tot cas, el primer exercici no s'iniciarà abans de tres mesos des de l'última publicació de la convocatòria.
En la mateixa resolució s'indicarà l'ordre de crida dels aspirants, que serà, de conformitat amb la Resolució de la Conselleria de Justícia, Interior i Administracions Públiques, de 1 de juliol de 2009, per ordre alfabètic de cognoms començant per la lletra «O».
L'anunci de la realització dels exercicis restants es farà públic pel tribunal en la seu de Les Corts i en la pàgina web , amb una antelació de 48 hores com a mínim.
Les persones aspirants seran convocades per a cada exercici en crida única.
Els aspirants hauran de tenir en compte en tot moment les instruccions dels membres del tribunal o del personal ajudant o assessor durant la realització dels exercicis, per tal de desenvolupar-los adequadament. Qualsevol alteració en el desenvolupament normal dels exercicis per part d'un aspirant quedarà reflectida en l'acta corresponent; aquest aspirant podrà continuar el desenvolupament de l'exercici amb caràcter condicional fins que el tribunal resolga sobre l'incident.
Abans de l'inici de cada exercici, i sempre que s'estime convenient durant el seu desenvolupament, els membres del tribunal, els ajudants o els assessors comprovaran la identitat dels aspirants mitjançant la presentació del document d'identitat o document equivalent per als nacionals d'altres estats a què fa referència la base segona, o del resguard amb fotografia, el passaport o el permís de conduir, sense que per a l'efecte siguen vàlides les fotocòpies compulsades dels documents esmentats. L'incompliment d'aquest requisit per algun aspirant determinarà la seua exclusió de la realització de les proves.
En el cas de familiars d'espanyols o nacionals dels altres estats membres de la Unió Europea, hauran d'acreditar el vincle.
Les persones aspirants perdran els seus drets si es presenten als llocs de realització quan ja s'han iniciat les proves o no hi assisteixen, encara que es dega a causes justificades, llevat dels supòsits recollits en la base sisena de la convocatòria.
D'acord amb el Reial Decret 192/1988, de 4 de març, durant la realització dels exercicis no és permès fumar als llocs on es realitzen.
Durant la realització dels exercicis no és permès l'ús de telèfons mòbils.
Les persones aspirants podran utilitzar en el desenvolupament de les proves selectives qualsevol de les llengües oficials a la Comunitat Valenciana.
El president o la presidenta del tribunal adoptarà les mesures oportunes per a garantir que els exercicis de la fase d'oposició siguen corregits sense que es conega la identitat dels aspirants.
2. Fase de concurs
Finalitzada la fase d'oposició, junt amb el resultat de l'últim exercici de la fase d'oposició, el tribunal exposarà al públic al tauler d'anuncis de Les Corts i a la pàgina web , per a cada torn, la relació dels aspirants que, per haver superat tots els exercicis eliminatoris, han de passar a la fase de concurs, i els citarà perquè en el termini de deu dies hàbils presenten la sol·licitud (segons el model que figura en l'annex III) dirigida a la Molt Excel·lent Senyora Presidenta de Les Corts, en el Registre de la Cambra, acompanyant la documentació acreditativa amb els mèrits i l'experiència prevists en la convocatòria que s'hagen detallat en el currículum presentat junt amb la sol·licitud de participació en el concurs oposició, d'acord amb el que hi ha previst en la base quarta de la convocatòria.
Desenvolupament del concurs:
Finalitzat el termini de presentació de la documentació, el tribunal es reunirà a l'efecte de baremar els mèrits al·legats i acreditats degudament, que es classificaran i puntuaran pel tribunal d'acord amb el barem següent:
a) Haver exercit plaça anàloga, fins a un màxim de 4 punts, d'acord amb l'escala següent:
1. Haver exercit una plaça anàloga en aquest o altre parlament: 0,04 per mes.
2. Haver exercit plaça anàloga en administracions o institucions públiques: 0,02 per mes.
b) Mèrits acadèmics i títols professionals que tinguen relació amb la plaça que s'ha d'ocupar: fins a un màxim d'1 punt.
c) Altres mèrits: Es tindran en compte els coneixements d'idiomes de la Unió Europea, acreditats documentalment, a raó de 0,20 punts per curs aprovat, o la seua equivalència de conformitat amb els reials decrets 944/2003, de 18 de juliol, i 1629/2006, de 29 de desembre, fins a un màxim de 2 punts.
d) Es valoraran els coneixements de valencià fins a un màxim de 2 punts quan s'acredite estar en possessió del títol, del certificat o de l'homologació corresponents expedits per la Junta Qualificadora de Coneixements de Valencià, d'acord amb l'escala següent:
1. Coneixements de valencià, es valorarà fins a un màxim d'1,50 punts:
Certificat de grau superior de coneixements de valencià: 1,50 punts.
Certificat de grau mitjà de coneixements de valencià: 1,00 punts.
Certificat de grau elemental de coneixements de valencià: 0,50 punts.
Certificat de coneixements orals de valencià: 0,25 punts.
Es valorarà únicament el nivell superior de coneixements acreditat.
2. Certificats de capacitació tècnica, es valorarà fins a un màxim de 0,50 punts:
Certificat de capacitació tècnica del valencià en l'especialitat de correcció de textos, 0,50 punts.
Certificat de capacitació tècnica del valencià en l'especialitat de llenguatge administratiu, 0,25 punts.
Certificat de capacitació tècnica del valencià en l'especialitat de llenguatge als mitjans de comunicació, 0,25 punts.
Justificació dels mèrits:
La justificació dels mèrits recollits en el barem anterior es realitzarà per qualsevol mitjà de prova admès en dret, i en particular:
- Per a títols acadèmics, original o fotocòpia compulsada.
- Per a serveis prestats en administracions o institucions públiques, certificació expedida per l'òrgan competent.
- Per a tots els idiomes i títols es requerirà la certificació del centre docent corresponent o de l'organisme oficial competent.
La qualificació final del concurs s'obtindrà amb la suma aritmètica de les puntuacions atorgades a cadascun dels apartats del barem.
Una vegada baremats els mèrits, el tribunal exposarà al públic la llista d'aspirants, per a cada torn, amb la puntuació obtinguda en la fase de concurs, desglossada en els distints apartats del barem, i també la dels aprovats i aprovades amb la seua puntuació total, computada segons el que hi ha previst en el punt 2 d'aquesta base sisena, i se'ls concedirà un termini de deu dies hàbils perquè formulen les reclamacions i les esmenes que estimen pertinents amb relació a l'aplicació del barem.
Qualificació final del concurs oposició
Resoltes les possibles al·legacions i esmenes, el tribunal, mitjançant un anunci, publicarà en la seu de Les Corts i en la pàgina web , per a cada torn, la relació definitiva d'aspirants aprovats pel seu ordre de puntuació total.
La qualificació final del concurs oposició es determinarà per la suma aritmètica dels punts obtinguts en la fase de concurs i en la d'oposició.
Els casos d'empat que es produesquen es dirimiran de la manera següent: es tindrà en compte, en primer lloc, la puntuació major obtinguda en la fase d'oposició i, si persisteix l'empat, es dirimirà per la puntuació major obtinguda en els distints apartats del barem del concurs, pel mateix ordre en què hi figuren. En cas de persistir l'empat caldrà ajustar-se a la puntuació major obtinguda en el segon exercici. Si encara persisteix l'empat, es dirimirà per ordre alfabètic del primer cognom dels aspirants empatats. L'ordre esmentat s'inicia per la lletra o, segons el sorteig realitzat el dia 1 de juliol de 2009.
Setena. Tribunal
La Presidència de la Cambra ordenarà la publicació del tribunal qualificador que ha de jutjar el concurs oposició en el Butlletí Oficial de Les Corts i en la pàgina web , amb una antelació mínima d'un mes a la data de començament de les proves.
El tribunal qualificador, que serà designat per la Mesa de Les Corts, estarà compost de la manera següent:
President: La presidenta de Les Corts o el vicepresident o la vicepresidenta en qui delegue.
Vocals:
Dos membres de la Mesa de Les Corts de diferent grup parlamentari.
El lletrat major.
Un funcionari o una funcionària de Les Corts pertanyent al grup E o superior, designat per la Mesa oït el Consell de Personal.
Un representant del Consell de Personal, que actuarà amb veu i sense vot.
El secretari o la secretària, que serà un funcionari o funcionària de Les Corts, nomenat per la Mesa, que actuarà als efectes amb veu i sense vot.
El tribunal quedarà constituït, a més, pels suplents respectius que, simultàniament amb els titulars, hauran de designar-se.
En el cas que es produesca la pèrdua de les condicions en virtut de les quals s'ha efectuat el nomenament dels membres del tribunal, posteriorment a aquest nomenament, la Mesa de Les Corts podrà procedir a la consegüent substitució del membre de què es tracte, la qual serà publicada en el Butlletí Oficial de Les Corts i en la pàgina web .
El tribunal podrà utilitzar sota la seua direcció ajudants o col·laboradors per a agilitar les proves. Així mateix podrà disposar la incorporació al seu treball d'assessors especialistes, per a les proves que considere convenients; aquests assessors limitaran la seua actuació a l'exercici de l'especialitat tècnica pròpia, i en cap cas no tindran vot.
Els membres del tribunal, com també els assessors, hauran d'abstenir-se d'intervenir i podran ser recusats pels interessats quan hi concórrega alguna circumstància de les previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú.
Així mateix, hauran d'abstenir-se'n aquells que hagueren realitzat tasques de preparació d'oposicions dels aspirants en els cinc anys anteriors a la publicació d'aquesta convocatòria.
El tribunal no podrà constituir-se ni actuar sense l'assistència del president o la presidenta, el secretari o la secretària i almenys tres dels seus membres, titulars o suplents indistintament.
El funcionament del tribunal s'adaptarà al que hi ha establert per als òrgans col·legiats en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
Corresponen al tribunal les funcions relatives a la determinació concreta del contingut dels exercicis i a la qualificació dels aspirants, tant en la fase de concurs com en la d'oposició, com també, en general, l'adopció de totes les mesures que siguen precises amb vista al desenvolupament correcte de les proves selectives, per a la qual cosa disposarà de la facultat d'interpretació de les presents bases.
El tribunal, a l'efecte d'indemnitzacions per assistència a les sessions, es regirà d'acord amb el que hi ha disposat en el Decret 24/1997, d'11 de febrer, del govern valencià, sobre indemnització per raó del servei i gratificacions per serveis extraordinaris, i en l'Ordre de 23 de juliol de 1998 (DOCV del 15 de setembre de 1998), de desenvolupament; l'acord de la Mesa sobre el pressupost de Les Corts per a l'any 2010, i la normativa que es puga publicar en actualització de l'anterior.
A l'efecte de comunicacions i de qualsevol altra incidència el tribunal tindrà la seu al Palau de Les Corts, a la plaça de Sant Llorenç, número 4, de València.
Vuitena. Relació definitiva i presentació de documents
Finalitzat el concurs oposició, es farà pública la relació definitiva de les opositores i els opositors aprovats, per cada torn, per ordre de puntuació total, que s'elevarà a la Mesa de Les Corts amb la proposta de nomenament corresponent.
El tribunal no podrà aprovar ni declarar que ha superat el concurs oposició un nombre d'aspirants superior al de places convocades, tenint en compte per al torn lliure allò que hi ha previst en la base primera.
La llista definitiva s'exposarà al tauler d'anuncis de Les Corts i es publicarà en el Butlletí Oficial de Les Corts i en la pàgina web de Les Corts .
Les persones aspirants proposades pel tribunal per a ocupar la plaça hauran de presentar en el Departament de Gestió de Personal, dins del termini de 20 dies hàbils comptats a partir que es faça pública en el Butlletí Oficial de Les Corts la llista de les persones aprovades, els documents següents:
1) Certificat de naixement, expedit pel Registre Civil corresponent, o fotocòpia compulsada del DNI o document equivalent per als nacionals d'altres estats a què fa referència la base segona.
2) Certificat mèdic que acredite que hom posseeix la capacitat física i psíquica necessària per a exercir les funcions dels llocs de treball oferits.
3) Fotocòpia compulsada del títol acadèmic exigible segons el que hi ha establert en la base segona de la present convocatòria, o certificació acadèmica que acredite haver realitzat tots els estudis per a l'obtenció del títol. En el cas de titulacions obtingudes en l'estranger, fotocòpia compulsada de la credencial que acredite l'homologació que corresponga.
4) Declaració jurada o promesa de no haver estat separat del servei públic mitjançant expedient disciplinari ni trobar-se inhabilitat penalment per a l'exercici de la funció pública.
Els aspirants que no tinguen la nacionalitat espanyola hauran de presentar una declaració jurada o una promesa de no estar sotmesos a cap sanció disciplinària o condemna penal que impedesca en el seu Estat l'accés a la funció pública.
Novena. Nomenament i adscripció
Transcorregut el termini de presentació de la documentació i una vegada comprovada la conformitat dels documents presentats, la Mesa formularà el nomenament corresponent, que serà publicat en el Butlletí Oficial de Les Corts i en la pàgina web de Les Corts , i notificat a les persones interessades.
Aquestes hauran d'incorporar-se al servei de les Corts Valencianes en el termini de 20 dies hàbils, comptats a partir de la notificació.
Els aspirants seleccionats que dins del termini establert, i excepte casos de força major, no presenten la documentació acreditativa, o si d'aquesta documentació es dedueix que no tenen algun dels requisits exigits, no podran ser nomenats funcionaris o funcionàries de Les Corts, sense perjudici de la responsabilitat en què pogueren haver incorregut per falsedat en la sol·licitud de participació. La plaça no ocupada per l'aspirant que no presente la documentació quedarà vacant.
Les persones nomenades ho són amb caràcter provisional per un període de sis mesos, d'acord amb el que hi ha previst en l'article 33 dels Estatuts de Govern i Règim Interior de les Corts Valencianes; superat el període de pràctiques, seran nomenades, si escau, funcionaris o funcionàries de Les Corts.
L'adscripció dels funcionaris o funcionàries que superen les proves selectives als llocs de treball vacants s'efectuarà atenent l'elecció que realitzen, per ordre de qualificació.
Deu. Borsa de treball
A la finalització del procés selectiu la Mesa de Les Corts procedirà a la constitució de la borsa de treball de conformitat amb l'article tercer del Reglament per a la selecció de personal interí de Les Corts (DOCV número 4.502, de 19 de maig de 2003).
Onze. Recursos
Contra les actuacions del tribunal es podrà interposar recurs davant la Mesa de Les Corts, en el termini d'un mes comptat a partir de l'endemà de la seua publicació o notificació, segons el que hi ha previst en l'article 66 dels Estatuts de Govern i Règim Interior de les Corts Valencianes, i també en l'article 114 de la Llei de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
La Mesa de Les Corts completa el contingut de les bases precitades i adopta la resolució definitiva en totes les qüestions que se'n deriven de l'aplicació.
La present convocatòria, les bases i tots els actes administratius que siguen dictats en el seu desenvolupament, excepte les actuacions del tribunal, podran ser impugnats per les persones interessades mitjançant la interposició del recurs contenciós administratiu en el termini de dos mesos comptats des de l'endemà de la seua publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10.1.c i 46 de la Llei 29/1998, de 13 de juliol, reguladora de la Jurisdicció Contenciosa Administrativa. No obstant això, podrà interposar-se potestativament un recurs de reposició davant el mateix òrgan que va dictar l'acte que es recorre en el termini d'un mes comptat des de l'endemà de la seua publicació, o qualsevol altre recurs que estime procedent.
La qual cosa es publica per a coneixement general d'acord amb el que hi ha establert en l'article 95.1 del Reglament de Les Corts.
Palau de Les Corts, València, 11 de març de 2010.- La presidenta: María Milagrosa Martínez Navarro. El secretari segon: Antoni Such Botella.
ANNEX I
Tema 1. La Constitució espanyola de 1978. La definició constitucional de l'Estat. La forma política de l'Estat. La monarquia parlamentària. Els drets i deures dels ciutadans i les ciutadanes i el seu sistema de protecció.
Tema 2. Els poders de l'Estat en la Constitució. Les Corts Generals. El govern. Les relacions entre les Corts i el govern. El poder judicial. El Tribunal Constitucional i la reforma de la Constitució.
Tema 3. La Unió Europea. Institucions: el Consell, el Parlament, la Comissió i el Tribunal de Justícia.
Tema 4. L'organització territorial de l'Estat: l'Estat autonòmic. Principis generals d'ordenació de les comunitats autònomes en la Constitució de 1978. Les vies d'accés a l'autonomia. Estatuts d'autonomia: naturalesa, contingut, elaboració i reforma. La distribució de competències entre l'Estat i les comunitats autònomes. Principi dispositiu i principi de cooperació.
Tema 5. L'autonomia de la Comunitat Valenciana. Aprovació de l'Estatut d'autonomia de 1982. Modificacions i propostes de reforma. La Llei Orgànica 1/2006, de 10 d'abril: nou Estatut d'autonomia.
Tema 6. L'Estatut d'autonomia de la Comunitat Valenciana. Característiques generals. Elements de la comunitat. Dret foral valencià. Drets dels valencians i les valencianes. Les competències de la Comunitat Valenciana. Relacions amb l'Estat i altres comunitats autònomes. Relacions amb la Unió Europea i acció exterior. La reforma de l'Estatut.
Tema 7. La Generalitat: Les Corts. Història, configuració estatutària, composició i sistema electoral. Diputats i diputades: prerrogatives, drets i deures. Els grups parlamentaris. El grup mixt. El diputat o la diputada no adscrit o adscrita.
Tema 8. Estructura orgànica de Les Corts. El Reglament de Les Corts. El president o la presidenta de Les Corts. La Mesa de Les Corts. La Junta de Síndics. El Ple de Les Corts. Les comissions parlamentàries. La Diputació Permanent.
Tema 9. Funcions de Les Corts. La funció financera i pressupostària. La funció legislativa. La funció d'impuls polític. La funció de control polític. Altres funcions.
Tema 10. L'Estatut de govern i règim interior de Les Corts. Organització de les àrees i serveis de Les Corts. L'Estatut del personal de Les Corts. Òrgans competents en matèria de personal. Drets i deures dels funcionaris de Les Corts. Accés i provisió dels llocs de treball de Les Corts.
Tema 11. El president de la Generalitat i el Consell. Elecció i nomenament del President de la Generalitat. Estatut personal i funcions. El Consell: composició, funcionament i funcions.
Tema 12. Les institucions comissionades per Les Corts. El Síndic de Greuges: regulació estatutària i legal de la institució. La Sindicatura de Comptes: regulació estatutària i legal de la institució.
Tema 13. Institucions consultives i normatives de la Generalitat. El Consell Valencià de Cultura. L'Acadèmia Valenciana de la Llengua. El Comité Econòmic i Social. El Consell Jurídic Consultiu.
Tema 14. L'administració de justícia de la Comunitat Valenciana. Marc constitucional. Competències de la Generalitat en matèria de justícia. El Consell de la Justícia de la Comunitat Valenciana. El Tribunal Superior de Justícia de la Comunitat Valenciana.
Tema 15. El Decret del govern valencià pel que es regula el règim de precedències en l'àmbit de la Comunitat Valenciana. Tractament protocol·lari de les autoritats de la Comunitat Valenciana. Tractament protocol·lari de la simbologia. Els actes protocol·laris de Les Corts.